26.5.2006		Dnro 37/61/06

Oikeusministeriö
PL 25
00023  VALTIONEUVOSTO

Viite: Oikeusministeriön lausuntopyyntö 22.5.2006 (OM 5/41/2006)

Asia: Valtakunnansyyttäjänviraston lausunto ehdotuksesta hallituksen esitykseksi DNA -
         tunnisteiden määrittämistä koskeviin pakkokeinolain muutoksiin

	Esityksessä ehdotetaan, että törkeään rikokseen syyllistyneen henkilön DNA -tunnisteen määrittäminen ja rekisteröinti olisi mahdollista myös jälkikäteen silloin, kun sitä ei ole tehty esitutkintavaiheessa. DNA -tunnisteen määrittämiseksi tarpeellinen henkilönkatsastus voitaisiin tehdä henkilölle, jonka on lainvoimaisella tuomiolla todettu syyllistyneen rikokseen, josta säädetty ankarin rangaistus on vähintään kolme vuotta vankeutta. Lisäksi ehdotetaan, että tällaisen henkilönkatsastuksen (sylkinäytteen ottaminen) saisi toimittaa myös tutkittavan kanssa eri sukupuolta oleva henkilö, joka ei kuulu terveydenhoitohenkilöstöön.    

	Esityksessä ehdotetut lainsäädäntömuutokset ovat kannatettavia.  Niiden tarpeellisuutta osoittaa se, että rikosseuraamusvirastossa tehdyn selvityksen mukaan esitutkinnan kuluessa tehtävä DNA -rekisteröinti ei käytännössä tavoita kaikkia rekisteröinnin edellytykset täyttäviä tapauksia.

	Säännösmuutoksen perustelut ovat selkeästi kirjoitetut. Niissä annetaan riittävät tulkintasuositukset säännösten soveltamistilanteita ajatellen. 

	Valtakunnansyyttäjänvirastolla ei ole huomauttamista ehdotukseen.   	

	Apulaisvaltakunnansyyttäjän sijaisena
	Valtionsyyttäjä		 	Jarmo Rautakoski

	Valtionsyyttäjä			Leena Metsäpelto	

	+	Albertinkatu 25 A  PL 333	(	Puh 010 362 0800
	00181  HELSINKI	Fax 010 362 0888